

Οί 9 ί(Λΐ 5 ^ 9 ηεοΙ 6γ I 
ΤΗθοϋοΓοε Μουιηαρι 
ϋβΐβ: 2007.02.^70:27:14 
ΕΕΤ 

Ρθ35θπ: δίβΠθα ΡϋΡ 
(θγπΟθΟΟθιΙ) | 

ΙοοΒίΐοη: Αϋτβ|5, ΕΙΙίπϊΚο 
Τ γρο9Γ3ίίο 


7155 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

ΤΕΥΧΟΣ ΔΕΥΤΕΡΟ Αρ. Φύλλου 551 

3 Μαΐου 2006 


Α ΠΟΦΑΣΕΙ Σ 

Αριθμ. 236/1090 

Σύσταση Εκκλησιαστικού Ιδρύματος υπό την επωνυμί¬ 
αν «ΝΙΑΡΧΕΙΟΝ ΕΚΚΛΗΣΙΑΣΤΙΚΟΝ ΙΔΡΥΜΑ ΒΡΕΦΩΝ 
ΚΑΙ ΝΗΠΙΩΝ «Ο ΑΓΙΟΣ ΣΤΥΛΙΑΝΟΣ» ΤΗΣ ΙΕΡΑΣ ΜΗ- 
ΤΡΟΠΟΛΕΩΣ ΑΛΕΞΑΝΔΡΟΥΠΟΛΕΩΣ. 

Η ΔΙΑΡΚΗΣ ΙΕΡΑ ΣΥΝΟΔΟΣ 
ΤΗΣ ΕΚΚΛΗΣΙΑΣ ΤΗΣ ΕΛΛΑΔΟΣ 

Έχουσα υπ’ όψει: 

1. Τας διατάξεις των άρθρων 29 παρ. 2 και 59 παρ. 2 
του ν. 590/1977 «Περί Κατασταστικού Χάρτου της Εκ¬ 
κλησίας της Ελλάδος». 

2. Τας υποχρεώσεις της Ποιμενούσης Εκκλησίας 
τας απορρεούσας εκ των Ευαγγελικών Επιταγών, των 
Ιερών Κανόνων και των Νόμων του Κράτους προς 
το Χριστεπώνυμον της Εκκλησίας πλήρωμα, και δή 
την εντολήν του Κυρίο : “άφετε τα παιδία .... ελθείν 
πρός με.” 

3. Τας υφισταμένας Κοινωνικός και Πνευματικός 
ανάγκας των εργαζομένων γονέων της Ιεράς Μητρο- 
πόλεως Αλεξανδρουπόλεως. 

4. Την αποπεράτωση, επί ιδιοκτήτου εκτάσεώς της 8 
στρεμμάτων, του κτιριακού συγκροτήματος 688,24 τ.μ. 
το οποίο ανήγειρε το Ίδρυμα «Σταύρος Σ. Νιάρχος». 

5. Την πρόταση του τότε Μητροπολίτου Αλεξανδρου¬ 
πόλεως Ανθίμου εγκριθείσαν υπό του Μητροπολιτικού 
Συμβουλίου της Ιεράς Μητροπόλεως Αλεξανδρουπόλε¬ 
ως με την υπ’ αριθμ. 40/19.6.2002 Πράξη του. 

6. Την υπ’ αριθμ. Φ71/48/16.1.2006 Πρότασιν του Σε- 
βασμιωτάτου Μητροπολίτου Αλεξανδρουπόλεως Αν¬ 
θίμου. 

7. Την από 6.2.2006 Γνωμάτευσι του Νομικού Γρα¬ 
φείου της Νομικής Υπηρεσίας της Εκκλησίας της 
Ελλάδος. 

8. Την από 13.3.2006 απόφασιν αυτής, αποφασίζει: 

Συνιστά εις την Ιερόν Μητρόπολιν Αλεξανδρουπόλεως 

Εκκλησιαστικό Ίδρυμα υπό την επωνυμίαν «ΝΙΑΡΧΕΙΟ 
ΕΚΚΛΗΣΙΑΣΤΙΚΟ ΙΔΡΥΜΑ ΒΡΕΦΩΝ ΚΑΙ ΝΗΠΙΩΝ Ό ΑΓΙΟΣ 
ΣΤΥΛΙΑΝΟΣ”», το οποίο θα λειτουργεί ως εξαρτημένη 
Υπηρεσία της Ιεράς Μητροπόλεως Αλεξανδρουπόλεως. 
Η οργάνωσις, διοίκησις, διαχείρησις και λειτουργία του 
Ιδρύματος αυτού θα διέπεται από τις διατάξεις του 
επισυναπτόμενου Κανονισμού. 


ΚΑΝΟΝΙΣΜΟΣ ΛΕΙΤΟΥΡΓΙΑΣ ΤΟΥ 
«ΝΙΑΡΧΕΙΟΥ ΕΚΚΛΗΣΙΑΣΤΙΚΟΥ ΙΔΡΥΜΑΤΟΣ 
ΒΡΕΦΩΝ ΚΑΙ ΝΗΠΙΩΝ “Ο ΑΓΙΟΣ ΣΤΥΛΙΑΝΟΣ” 

ΤΗΣ ΙΕΡΑΣ ΜΗΤΡΟΠΟΛΕΩΣ ΑΛΕΞΑΝΔΡΟΥΠΟΛΕΩΣ» 

Αρθρο 1 

Σύσταση- Επωνυμία-Εδρα-Σφραγίδα. 

1. Στην Ιερά Μητρόπολη Αλεξανδρουπόλεως συνί- 
σταται Εκκλησιαστικό Ίδρυμα υπό την επωνυμία «Νι- 
άρχειο Εκκλησιαστικό Ίδρυμα Βρεφών και Νηπίων Ό 
Αγιος Στυλιανός” ως αυτοτελής Υπηρεσία του Νομικού 
Προσώπου της Ιεράς Μητροπόλεως. Το Ίδρυμα θα τε¬ 
λεί υπό την πνευματική και διοικητική εποπτεία αυτής, 
αυτοτελούς διαχειρίσεως και μη κερδοσκοπικού χαρα¬ 
κτήρα, θα διέπεται δέ από τις διατάξεις του παρόντος 
Κανονισμού. Θα στεγάζεται σε κτίριο 688 τ.μ. το οποίο 
ανήγειρε το Ίδρυμα “Σταύρος Νιάρχος” και το οποίο 
παραχώρησε στην Ιερά Μητρόπολη. Γί αύυτό και η 
επωνυμία του εν λόγω Ιδρύματος σύμφωνα με απόφαση 
του Μητροπολιτικού Συμβουλίου θα είναι «Νιάρχειο Εκ- 
κλησιαστικόΊδρυμα βρεφών και Νηπίων «Ο ΑΓΙΟΣ ΣΤΥ¬ 
ΛΙΑΝΟΣ» της Ιεράς Μητροπόλεως Αλεξανδρουπόλεως» 
σε αιώνιο μνημόσυνο του αοιδίμου Σταύρου Νιάρχου ο 
οποίος και προ της τελευτής του ασκούσε φιλανθρωπία 
και μετά απ’ αυτήν μέσω του ομωνύμου Ιδρύματος ευ¬ 
εργετεί στον τόπο μας. 

2. ΤοΊδρυμα τούτο, θα έχει έδρα την Αλεξανδρούπολη 
και δική του κυκλική σφραγίδα η οποία θα αναγράφει 
γύρω τον ανωτέρω τίτλο και στη μέση θα αναπα- 
ριστά τον Άγιο Στυλιανό να κρατεί στο χέρι του το 
συγκεκριμένο κτίσμα. 

Αρθρο 2 

Σκοποί του Ιδρύματος 

1) Η παροχή ειδικών συμβουλών και πνευματικής 
υποστηρίξεως σε κυοφορούσες άγαμες μητέρες ή 
εγκαταλελειμμένες καθώς και η προαιρετική φιλοξενία 
τους μέχρι την τεκνοποίησή τους. 

2) Σύσταση Μονάδας φροντίδας προσχολικής αγωγής 
και διαπαιδαγώγησης (για βρέφη 18 μηνών μέχρι 4 ετών 
καθώς και νηπίων 4-6 ετών) με ή χωρίς παροχή φαγητού 
η οποία και θα περιλαμβάνει: 

α) Σύσταση Κέντρου δημιουργικής απασχόλησης παι¬ 
διών (για βρέφη 18 μηνών μέχρι 4 ετών καθώς και νηπίων 
4-6 ετών) με ή χωρίς παροχή φαγητού. Η λειτουργία 








7156 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


αυτή είναι γνωστή ως Έαόγ ΡαιΊύπρ” όπου γονείς θα 
εναποθέτουν πρόσκαιρα τα τέκνα τους για προστασία 
και διαφύλαξη προκειμένου να έχουν την ευκαιρία τε- 
λέσεως κάποιου κοινωνικού χρέους ή για την μετα¬ 
ξύ τους επικοινωνία ή την διεκπεραίωση προσωπικής 
υποθέσεως τους, απερίσπαστοι από τη φροντίδα του 
νηπίου-τέκνου τους. 

β) Σύσταση μονάδας απασχόλησης βρεφών ή και 
παιδιών (για βρέφη 18 μηνών μέχρι 4 ετών καθώς και 
νηπίων 4-6 ετών) για λίγες ώρες με ή χωρ'ις παροχή 
φαγητού. 

γ) Βρεφονηπιακός-Παιδικός Σταθμός (για βρέφη 18 
μηνών μέχρι 4 ετών καθώς και νηπίων 4-6 ετών) με 
παροχή φαγητού. 

3) Η λειτουργία Σχολής Γονέων και υποψηφίων 
Γ ονέων. 

4) Η οργάνωση διαλέξεων, εορτών και άλλων παρεμ¬ 
φερών εκδηλώσεων για την προστασία της μητέρας του 
αγέννητου παιδιού και του παιδιού γενικώς. 

5) Λειτουργία γραφείου προστασίας της μητρότητας 
δια της παροχής ειδικών συμβουλών σε κυοφορούσες 
γυναίκες νέες μητέρες ή άγαμες και εγκαταλελειμένες 
μητέρες. 

Άρθρο 3 

Πόροι του Ιδρύματος 

1. Πόροι του Ιδρύματος θα είναι: 

α) Οι επιχορηγήσεις της Ιεράς Μητροπόλεως Άλεξαν- 
δρουπόλεως. 

β) Οι εισφορές των Ιερών Μονών των Ιερών Προσκυ¬ 
νημάτων και των άλλων Ιδρυμάτων της Ιεράς Μητρο¬ 
πόλεως. 

γ) Κληρονομιές, κληροδοσίες, δωρεές και αφιερώματα 
φιλανθρώπων ιδιωτών καθώς και τα έσοδα που τυχόν 
προέρχονται απ’ αυτά. 

δ) Κρατικές επιχορηγήσεις, εισφορές Δήμων και ορ¬ 
γανισμών και πρόσοδοι από δισκοφορίες στους Ιερούς 
Ναούς. 

ε) Πρόσοδοι εκ των διδάκτρων των τροφίμων του Βρε- 
φονηπιακού-Παιδικού Σταθμού και των άλλων μονάδων 
οριζόμενα κατά περίπτωση από το Δ.Σ. 

στ) Κάθε άλλο έσοδο προερχόμενο από κάθε νόμιμη 
και χρηστή πηγή. 

2. Οι πόροι του Ιδρύματος διατίθενται για τους ανα- 
γραφομένους στο άρθρο 2 του παρόντος κανονισμού 
σκοπούς αυτού. 

Άρθρο 4 

Διοίκηση 

Το Ίδρυμα διοικείται από πενταμελές Διοικητικό 
Συμβούλιο αποτελούμενο από: 

α) Τον εκάστοτε Μητροπολίτη Αλεξανδρουπόλεως 
αναπληρούμενο από τον νόμιμο αναπληρωτή του. 

β) Τέσσερα ευϋπόληπτα μέλη της τοπικής κοινωνίας της 
Αλεξανδρουπόλεως διοριζόμενα από τον Μητροπολίτη. 
Η θητεία τους είναι τριετής, παρακολουθεί την θητεία 
των μελών του Εκκλησιαστικού Συμβουλίου, δύναται 
να ανανεωθεί και το αξίωμα τους είναι τιμητικό και 
άμισθο. Την ευθύνη της συγκροτήσεως του Διοικητικού 
Συμβουλίου, της προσκλήσεως των μελών σε συνεδρία 
και την κατάρτιση της ημερήσιας διατάξεως κ.λπ. έχει 
ο Πρόεδρος, ο οποίος κατά την πρώτη Συνεδρία κάθε 


περιόδου εισηγείται για την εκλογή του Γραμματέως 
και του Ταμία του Δ.Σ. 

Άρθρο 5 

Συνεδριάσεις-Απαρτία. 

α) Το Διοικητικό Συμβούλιο συνεδριάζει τακτικά 
μεν κάθε μήνα, εκτάκτως δε όταν το ζητήσουν τρία 
τουλάχιστον από τα Μέλη του με αίτηση πρός τον 
Πρόεδρο στην οποία αναφέρονται τα πρός συζήτηση 
θέματα με επαρκή αιτιολόγηση της ανάγκης η οποία 
καθιστά επιτακτική την έκτακτη συνεδρία. 

Η πρόκληση για τακτική Συνεδρία πρέπει να αναγράφει 
τα θέματα Ημερήσιας Διατάξεως. 

β) Το Δ.Σ. ευρίσκεται σε απαρτία όταν είναι παρόντα 
τρία τουλάχιστον από τα Μέλη του. Οι αποφά¬ 
σεις λαμβάνονται κατά πλειοψηφία σε περίπτωση 
δε ισοψηφίας προσμετράται διπλή η ψήφος του 
Προέδρου. 

γ) Μέλος του Δ.Σ. το οποίο απουσιάζει αδικαιολό¬ 
γητα κατά την κρίση του Δ.Σ. από πέντε (5) συνεχείς 
συνεδριάσεις θεωρείται αυτοδικαίως ότι έχει παραιτη¬ 
θεί. Περί τούτου όμως αποφαίνεται το Δ.Σ. 

Ο Πρόεδρος φροντίζει εγκαίρως για την αναπλήρωση 
της κενωθείσης θέσεως. 

δ) Για τις συνεδριάσεις του Δ.Σ. τηρούνται Πρακτικά 
στα οποία καταχωρίζονται όλες οι αποφάσεις καθώς 
και η γνώμη των μειοψηφησάντων μελών. Τα πρακτι¬ 
κά αναγινώσκονται κατά την επόμενη Συνεδρία του 
Σώματος και υπογράφονται από όλα τα Μέλη υποχρε- 
ωτικώς, ανεξάρτητα άν συμφώνησαν ή διεφώνησαν με 
τις ληφθείσες αποφάσεις. 

Άρθρο 6 

Καθήκοντα-Αρμοδιότητες του Δ.Σ. 

Το Δ.Σ. διοικεί το Ίδρυμα και φροντίζει για την 
εκπλήρωση των σκοπών του. 

Είναι αρμόδιο για την εν γένει διαχείριση των 
υποθέσεων του Ιδρύματος δηλαδή: 

α) Καθορίζει τις διάφορες υπηρεσίες και λειτουργίες 
του Ιδρύματος ανάλογα με τις εκάστοτε ανάγκες και 
τους επιλεγομένους στόχους. 

β) Ψηφίζει τον Προϋπολογισμό και τον Απολογισμό 
εσόδων και εξόδων τους οποίους υποβάλλει για έγκριση 
στο Μητροπολιτικό Συμβούλιο, εγκρίνει δέ κάθε δαπά¬ 
νη που υπερβαίνει το ποσό το οποίο διαχειρίζεται ο 
Διευθυντής και το οποίο καθορίζεται κάθε φορά από 
το Δ.Σ. 

γ) Αποδέχεται ή απορρίπτει κληρονομιές, κληροδοσίες, 
δωρεές ή άλλες εισφορές. 

δ) Προσλαμβάνει και απολύει βάσει της κειμένης 
νομοθεσίας το προσωπικό του Ιδρύματος και ασκεί 
πειθαρχική εξουσία στους υπαλλήλους. Αποφασίζει 
επίσης για την καταβολή εφ’ άπαξ αμοιβής για παροχή 
υπηρεσιών πρός το Ίδρυμα. 

ε) Προσλαμβάνει συμβούλους επί παιδαγωγικών, ιατρι¬ 
κών, νομικών, οικονομικών και άλλων θεμάτων. 

στ) Αποφασίζει επί παντός θέματος μή προβλεπομένου 
από τον παρόντα κανονισμό. 

ζ) Το Δ.Σ. εξουσιοδοτεί τον Πρόεδρο ή τον/την Διευθυ- 
ντή-τρια ή άλλο άτομο για την εκπροσώπηση του Ιδρύ¬ 
ματος ενώπιον πάσης αρχής και εξουσίας και ενώπιον 
παντός άλλου οργανισμού δημοσίου ή ιδιωτικού. 

Αρθρο 7 

Καθήκοντα του Προέδρου 

Ο Πρόεδρος εκτός από τις προαναφερθείσες 
αρμοδιότητες του, ενεργεί και τα κατωτέρω ορι¬ 
ζόμενα: 

α) Αντιπροσωπεύει τοΊδρυμα ενώπιον όλων των αρχών 
ή εκχωρεί κατά περίπτωση το δικαίωμα τούτο σε έτερον 
μέλος του Δ.Σ. ή άλλο άτομο κατόπιν αποφάσεως ή 
εξουσιοδοτήσεως του Δ.Σ. του Ιδρύματος. 

β) Προσκαλεί το Δ.Σ. και διευθύνει τις συνεδριάσεις 
του. 

γ) Υπογράφει όλα τα εξερχόμενα έγγραφα. 

δ) Μεριμνά για την εκτέλεση των αποφάσεων του 
Δ.Σ. 


Αρθρο 8 

Καθήκοντα του Γραμματέως 

1. Ο Γραμματεύς συντάσσει τα Πρακτικά του Δ.Σ. 
και φυλάσσει το βιβλίο των Πρακτικών. Τηρεί δέ το 
βιβλίο του Πρωτοκόλλου της αλληλογραφίας, το βιβλίο 
Μητρώου των Νηπίων-βρεφών, το αρχείο του Ιδρύματος 
και φυλάσσει επίσης την σφραγίδα αυτού. Συντάσσει 
την ετήσια Έκθεση πεπραγμένων του Ιδρύματος και 
μετά την έγκρισή της από το Δ.Σ. την προωθεί για 
δημοσίευση. 

2. Τον Γραμματέα κωλυόμενο ή απουσιάζοντα 
αναπληρώνει ένας Σύμβουλος οριζόμενος από τον 
Πρόεδρο. 

Αρθρο 9 

Καθήκοντα του Ταμία 

1. Ο Ταμίας εισπράττει τα Έσοδα του Ιδρύματος και 
υπογράφει τις αποδείξεις. Επίσης ενεργεί τις πληρωμές, 
αφού εκδοθεί το ανάλογο χρηματικό ένταλμα πληρω¬ 
μής, το οποίο υπογράφεται προηγουμένως είτε από τον 
Πρόεδρο είτε από ειδικώς εξουσιοδοτημένο Σύμβουλο 
ή από τον/την Διευθυντή-τρια του Ιδρύματος. Τηρεί 
τα διαχειριστικά βιβλία του Ιδρύματος, φυλάσσει τα 
παραστατικά Εισπράξεων και Πληρωμών, συντάσσει 
τον Προϋπολογισμό και τον Απολογισμό τους οποίους 
υποβάλλει έγκαιρα πρός ψήφιση στο Δ.Σ., κρατεί το 
Βιβλίο Ταμείου όπου καταχωρίζονται με χρονολογική 
σειρά και με την αναγκαία λογιστική τάξη τα έσοδα 
και τα έξοδα, τα οποία πραγματοποιούνται κατά τη 
χρονική διάρκεια κάθε οικονομικής χρήσεως, τηρεί 
το στέλεχος διπλοτύπων Γραμματίων Εισπράξεων 
και το στέλεχος διπλοτύπων Ενταλμάτων Πληρωμών, 
αριθμημένα και θεωρημένα από την Ιερά Μητρόπολη 
Αλεξανδρουπόλεως. Παρακολουθεί και ελέγχει το έργο 
των υπευθύνων διαχειρίσεως και αποθήκης. 

2. Τον Ταμία κωλυόμενο ή απουσιάζοντα αναπληρώνει 
ένας Σύμβουλος, οριζόμενος από τον Πρόεδρο. 

3. Από το τυχόν ετήσιο χρηματικό πλεόνασμα της 
διαχειρίσεως του Ιδρύματος το Δ.Σ. δύναται να καθορίζει 
ώστε να διατίθεται ποσό πρός ενίσχυση των απόρων 
πολυτέκνων οικογενειών της Ιεράς Μητροπόλεως μέσω 
του Ταμείου Ευποιΐας καθώς και στο Ταμείο Ευποιΐας. 

Αρθρο 10 

Προσωπικό του Ιδρύματος 

1. Το προσωπικό του Ιδρύματος πρέπει να είναι εξει- 
δικευμένο και επιλεγμένο με κριτήριο και γνώμονα την 


αγάπη για το παιδί και τον πλησίον, διακρίνεται δε σε 
τακτικό και έκτακτο, αμειβόμενο και εθελοντικό. 

2. Το προσωπικό απαρτίζεται από τον Διευθυντή, το 
παιδαγωγικό προσωπικό, τους βοηθούς του παιδαγωγι¬ 
κού προσωπικού, το προσωπικό καθαριότητας, τους μά- 
γειρες-ισσες, τον οδηγό του οχήματος, τον συμβαλλό¬ 
μενο παιδίατρο, τον συμβαλλόμενο κοινωνικό λειτουργό, 
τον συμβαλλόμενο ψυχολόγο. Το προσωπικό ευθύνεται 
για την άρτια οργάνωση, την ομαλή λειτουργία του 
Ιδρύματος και υποχρεούται να συμμορφώνεται με τις 
κάθε φορά παρεχόμενες οδηγίες από την εποπτεύουσα 
αρχή. 

3. Ο αριθμός των οργανικών θέσεων καθορίζονται 
κάθε χρόνο με απόφαση του Δ.Σ. μετά την ολοκλήρωση 
των εγγραφών των νηπίων και πρό της ενάρξεως της 
λειτουργίας των περιοδικών τμημάτων του Σταθμού, 
ώστε να καλύπτονται πλήρως οι ανάγκες του Ιδρύματος, 
τροποποιείται δε οποτεδήποτε, εάν η ανάγκη το 
επιβάλλει και πάντοτε σύμφωνα με τις υπό του Κανονι¬ 
σμού προβλεπόμενες θέσεις. Στο προσωπικό δεν γίνοναι 
δεκτά άτομα που πάσχουν από οποιοσδήποτε μορφής 
ψυχικό νόσημα ή πάσχουν από ασθένεια μολυσματική. 
Για τον διορισμό απαιτείται βεβαίωση για την έλλειψη 
των ανωτέρω από Δημόσιο Νοσοκομείο. 

4. Συνιστάται με τον παρόντα κανονισμό μια θέση Δι- 
ευθυντού στον οποίο υπάγονται όλες οι Υπηρεσίες και 
το εν γένει προσωπικό του Ιδρύματος. Στη θέση αυτή 
διορίζεται πρόσωπο το οποίο διαθέτει τα απαραίτητα 
τυπικά και ουσιαστικά προσόντα και με σκοπό την εύ¬ 
ρυθμη, ομαλή, απρόσκοπτη, αποτελεσματική και σύν¬ 
νομη λειτουργία του Ιδρύματος. Ο Διευθυντής μεταξύ 
άλλων έχει την ευθύνη για τη λειτουργία και διαχείριση 
του Ιδρύματος και συντονίζει το προσωπικό αυτού υπό 
την καθοδήγηση και τις εντολές του Προέδρου του 
Δ.Σ., μεριμνά για την υγιεινή κατάσταση των φιλοξε- 
νουμένων και εξυπηρετουμένων νηπίων και παιδιών, για 
την καλή διατροφή και για την διαπαιδαγώγησή τους, 
εποπτεύει την καθαριότητα του Ιδρύματος, απασχολεί 
τα νήπια και τα παιδιά κατά το παιδαγωγικό πρόγραμμα 
τις ώρες που δεν ασκεί διοικητικά καθήκοντα, παρέχει 
συμβουλευτική ενημέρωση και υποστήριξη στους γονείς 
των φιλοξενούμενων και εξυπηρετούμενων νηπίων και 
παιδιών και τηρεί το βιβλίο συμβάντων, τις ατομικές 
κάρτες υγείας των νηπίων και παιδιών, το βιβλίο παρου¬ 
σίας των νηπίων και παιδιών, το βιβλίο παρουσίας του 
προσωπικού του Ιδρύματος και το βιβλίο Πρωτοκόλλου 
εισερχομένων και εξερχομένων εγγράφων. Επίσης είναι 
υποχρεωμένος να γνωστοποιεί εγγράφως στο Δ.Σ. τις 
παρουσιαζόμενες κάθε φορά ελλείψεις και να υποδει¬ 
κνύει την συμπλήρωσή τους. 

5. Τον/την Διευθυντή-τρια όταν απουσιάζει ή κωλύεται 
αναπληρώνει μια από τις νηπιαγωγούς ή βρεφοκόμους 
που ορίζεται από τον ίδιο-α ή από το Δ.Σ.. 

Αρθρο 11 

Καθήκοντα προσωπικού 

Τα καθήκοντα του προσωπικού καθορίζονται ως 
εξής: 

1. Παιδαγωγικό Προσωπικό: 

α) Φροντίζει για την ορθή Χριστιανική διαπαιδαγώ¬ 
γηση, ως και τη σωστή ψυχοσωματική υγεία και ψυ¬ 
χοκινητική εξέλιξη των παιδιών, με εξατομίκευση του 
ημερησίου προγράμματος ανάλογα με την ηλικία και 

τις ανάγκες τους. Απασχολεί τα παιδιά σύμφωνα με το 
ημερήσιο πρόγραμμα απασχολήσεως. 

β) Εισηγείται τις ανάγκες εφοδιασμού των αιθουσών 
για την εφαρμογή του προγράμματος με είδη (παιχνίδια, 
είδη καθαριότητας κ.λπ.) 

γ) Βοηθά τα φιλοξενούμενα παιδιά για την ικανοποί¬ 
ηση των ατομικών τους αναγκών ενθαρρύνοντας την 
αυτοεξυπηρέτησή τους, επιβλέπει την σωματική καθα¬ 
ριότητα των νηπίων και των βρεφών, παρακολουθεί την 
παρασκευή και χορήγηση του γάλακτος και της λοιπής 
τροφής των βρεφών και των νηπίων κατά τις οδηγίες 
του παιδιάτρου. 

δ) Επιβλέπει τις υπαλλήλους καθαριότητας-βοηθη- 
τικών εργασιών για την τήρηση καθαριότητας στις 
αίθουσες απασχόλησης και φαγητού των νηπίων και 
βρεφών. 

ε) Ενημερώνει τους αρμοδίους και τον παιδίατρο για 
κάθε ύποπτο σχετικά με την υγεία τους περιστατικό, 
τηρεί βιβλίο παρουσίας και ενημερώνει αρμοδίως για 
τις καθυστερήσεις των παιδιών στην προσέλευσή τους 
είτε στις απουσίες τους. 

στ) Λόγω της άμεσης επαφής με τα παιδιά, προσφέρει 
σε αυτά με υπομονή και στοργή όλες τις δυνατότητες 
για να αναπτύξουν την προσωπικότητά τους επιδιώκο¬ 
ντας συνεχώς να δημιουργήσουν σε αυτά ικανότητες 
συγκέντρωσης, αυτενέργειας, εμπιστοσύνης στον εαυτό 
τους και στις προσωπικές δυνατότητές τους. Απαγο¬ 
ρεύεται αυστηρώς για οποιοδήποτε λόγο και σε καμία 
περίπτωση η κακή μεταχείρηση των παιδιών (εκφοβι- 
σμός-σωματική ποινή). 

ζ) Ενημερώνει μια φορά τον μήνα τους γονείς για την 
καθόλου εξέλιξη του παιδιού τους και διατηρεί αρμονική 
σχέση με αυτούς. 

2. Βοηθός παιδαγωγού: 

α) Βοηθά το προσωπικό της προηγούμενης παραγρά¬ 
φου σε όλα τα καθήκοντα του σύμφωνα με τις οδηγίες 
που παίρνει απ’ αυτό. Στην περίπτωση απουσίας του 
προσωπικού της προηγούμενης παραγράφου, αντικα¬ 
θιστά αυτό, απευθυνόμενος-η στον υπεύθυνο του Ιδρύ¬ 
ματος για βοήθεια και υποστήριξη. 

β) Συνοδεύει τα παιδιά κατά την μεταφορά τους από 
και πρός το Σταθμό και επιμελείται της παράδοσης 
αυτών στην οικία τους. 

3. Μάγειρας-ισσα: 

α) Είναι υπεύθυνος-η για το μαγειρείο και για την 
επιμελημένη και έγκαιρη παρασκευή του φαγητού, σύμ¬ 
φωνα με το διαιτολόγιο. Επιμελείται ιδιαιτέρως για την 
τήρηση όλων των όρων υγιεινής στους χώρους παρα¬ 
σκευής φαγητού, εισηγούμενος-η κάθε σχετικό μέτρο. 

β) Παραλαμβάνει καθημερινά βάσει υπηρεσιακού 
σημειώματος, την αναγκαία ποσότητα υλικών για το 
ημερήσιο φαγητό σύμφωνα με το διαιτολόγιο και υπο¬ 
γράφει το σχετικό δελτίο. 

γ) Τακτοποιεί τα μαγειρικά σκεύη και είδη εστιάσεως 
και φροντίζει για την καλή κατάστασή τους, ευθυνόμε- 
νος-η για κάθε απώλεια ή αδικαιολόγητη καταστρο¬ 
φή. 

δ) Προτείνει την λήψη κάθε μέτρου, που θεωρεί απα¬ 
ραίτητο, για την καλή λειτουργία του μαγειρείου. 

4. Οδηγός: 

α) Ο οδηγός φροντίζει για την ασφαλή μεταφορά 
των φιλοξενουμένων παιδιών από και πρός το Σταθμό, 
είναι υπεύθυνος για την καλή συντήρηση και καθαρι¬ 


ότητα του αυτοκινήτου του σταθμού και οφείλει να 
τηρεί σχολαστικά τον Κώδικα Οδικής Κυκλοφορίας και 
τους όρους ασφαλούς μεταφοράς των παιδιών. Εκτελεί 
δε εξωτερικές εργασίες κατά το μεσοδιάστημα των 
μεταφορών. 

5. Το Προσωπικό καθαριότητας-βοηθητικών εργασι¬ 
ών: 

Εκτελεί τις εργασίες καθαριότητος των εσωτερικών 
και εξωτερικών χώρων, καθώς και κάθε άλλη βοηθητική 
εργασία, που του ανατίθεται από τον Διευθυντή-τρια 
του Ιδρύματος. Χρησιμοποιεί υλικά καθαριότητας που 
παραλαμβάνει από τον Διαχειριστή του Ιδρύματος με 
υπηρεσιακό σημείωμα. 

6. Ο Παιδίατρος: 

Συμβάλλεται με το'Ιδρυμα με σύμβαση έργου και έχει 
τις ακόλουθες υποχρεώσεις: 

α) Εξετάζει κατά διαστήματα και κατ’ ελάχιστο όριο 
μία φορά την εβδομάδα όλα τα παιδιά του Σταθμού και 
παρακολουθεί την ανάπτυξη τους, σημειώνοντας τις πα¬ 
ρατηρήσεις του στην ατομική καρτέλα κάθε παιδιού. 

β) Παρακολουθεί, συνεργαζόμενος με Κοινωνική Λει¬ 
τουργό ή Ψυχολόγο, την ψυχοσωματική υγεία και ανά¬ 
πτυξη των παιδιών, όταν συντρέχουν ή παρατηρηθούν 
ιδιαίτερες περιπτώσεις συμπεριφοράς. 

γ) Εισηγείται τη δυνατότητα επιστροφής στο Σταθμό 
παιδιού που απούσιασε, εξαιτίας σοβαρής ασθένειας, με 
βάση το ιατρικό πιστοποιητικό που προσκομίζεται από 
τους γονείς και την προσωπική του εξέταση. 

δ) Υποδεικνύει μέτρα που πρέπει να ληφθούν για την 
υγιεινή των παιδιών και για την υγειονομική κατάστα¬ 
ση του Σταθμού. Διατηρεί πρόχειρο φαρμακείο και για 
οποιοδήποτε έκτακτο περιστατικό πρέπει να σπεύδει 
για την παροχή των υπηρεσιών του. 

ε) Τηρεί και ενημερώνει την ατομική κάρτα υγείας 
βρεφών, νηπίων και παιδιών. 

στ) Είναι υπεύθυνος για την κατάρτιση διαιτολογί¬ 
ου. 

Αρθρο 12 

Ειδικοί κανόνες για το Προσωπικό 

α) Ο τρόπος προσλήψεως και οι ώρες προσελεύσε- 
ως και αποχωρήσεως του προσωπικού του Ιδρύματος 
καθορίζονται με απόφαση του Μητροπολίτου και είναι 
ανάλογες με το ωράριο εργασίας και τις ώρες λειτουρ¬ 
γίας των μονάδων του Ιδρύματος. 

β) Απαγορεύεται η απομάκρυνση του προσωπικού από 
τον Σταθμό κατά τις εργάσιμες ώρες. Εφ’ όσον συ¬ 
ντρέχουν ιδιαίτερα σοβαροί προσωπικοί ή υπηρεσιακοί 
λόγοι, επιτρέπεται ολιγόωρη απομάκρυνση του υπαλλή¬ 
λου, μετά από ειδική άδεια του Διευθυντού-τριας. 

γ) Το προσωπικό δικαιούται διατροφής από το ίδιο 
φαγητό που παρασκευάζεται για τα φιλοξενούμενα παι¬ 
διά. Η διατροφή αυτή δεν θεωρείται έμμεση μισθολογική 
παροχή του προσωπικού, αλλά αποβλέπει στην εξυ¬ 
πηρέτηση της ομαλής λειτουργίας του Σταθμού, κατά 
συνέπεια δεν επιτρέπεται η χορήγηση στο προσωπικό 
φαγητού σε χρήμα ή σε είδος ή η χωριστή παρασκευή 
φαγητού γί αυτό. 

δ) Ο μάγειρας-ισσα και το προσωπικό καθαριότητας- 
βοηθητικών εργασιών φέρουν μπλούζες εργασίας και 
σκούφο. 

ε) Το ωράριο εργασίας του προσωπικού του Ιδρύ¬ 
ματος είναι εκείνο που καθορίζεται κάθε φορά από 

τις ισχύουσες συλλογικές συμβάσεις του Υπουργείου 
Εργασίας και Κοινωνικών Ασφαλίσεων. 

στ) Οι αποδοχές του προσωπικού του Ιδρύματος 
καθορίζονται ελεύθερα με συμφωνία μεταξύ εργα¬ 
ζομένων και εργοδότη, δεν μπορούν όμως να είναι 
κατώτερες του ελάχιστου ημερομισθίου που προ- 
βλέπεται από τις ισχύουσες κάθε φορά συλλογικές 
συμβάσεις του Υπουργείου Εργασίας. Εφ’ όσον δεν 
υπάρχει κλαδική συλλογική σύμβαση που να ρυθμίζει 
ειδικά τις αποδοχές του προσωπικού αυτού, ακολου¬ 
θείται η συλλογική σύμβαση εργασίας. 

ζ) Λαμβανομένης υπ’ όψει της ιδιαιτερότητας του 
Ιδρύματος ως πρός το χαρακτήρα του (εκκλησιαστι¬ 
κό), ελέγχεται η λειτουργία της συμπεριφοράς του 
Προσωπικού του Ιδρύματος η οποία πρέπει να είναι 
κοσμία, ευπρεπής και με ιδιαίτερα περισσεύματα αγά¬ 
πης, επιείκειας και υπομονής. Για τον έλεγχο αυτό 
καθώς και για την ακριβή τήρηση των διατάξεων του 
παρόντος Κανονισμού προβλέπεται και η επιβολή ποι¬ 
νών εάν διαπιστωθούν πειθαρχικά παραπτώματα σε 
σχέση με τις διατάξεις του αλλά και εαν διαπιστωθούν 
παραπτώματα ηθικού κυρίως χαρακτήρα και μή ενδε- 
δειγμένων σε χριστιανό (άσεμνη συμπεριφορά, άσεμνη 
περιβολή κ.λπ.). Οι ποινές που προβλέπονται είναι α) 
επίπληξη, β) χρηματικό πρόστιμο, γ) διαθεσιμότητα, 
και δ) απόλυση. Τις ποινές επιβάλλει ο Πρόεδρος του 
Ιδρύματος μετά από απόφαση του Δ.Σ. και ανάλογα με 
την βαρύτητα του περιστατικού. Σε βαριά παραπτώ¬ 
ματα (χειροδικία, βιαιοπραγία, προσβολές γενετήσιας 
ελευθερίας κ.λπ.) προβλέπεται η ποινή της απόλυσης 
ανεξάρτητα από την προσφυγή στην Δικαιοσύνη. 

Αρθρο 13 

Για την απρόσκοπτη λειτουργία όλων των μονάδων 
του Ιδρύματος το Δ.Σ καταρτίζει Εσωτερικό Κανονι¬ 
σμό στον οποίο θα περιλαμβάνονται λεπτομεριακά 
οι όροι λειτουργίας και χρησιμοποιήσεως των χώρων 
αυτού. 

Αρθρο 14 

Δικαίωμα εγγραφής και εγγραφή παιδιών 

α) Δικαίωμα εγγραφής στις μονάδες του Ιδρύματος 
έχουν όλα τα παιδιά, σύμφωνα με τις σχετικές προ¬ 
βλέψεις, απαγορευομένης απολύτως της εγγραφής 
παιδιών, εφ’ όσον και για όσο διάστημα πάσχουν από 
μεταδοτικά νοσήματα. Παιδιά που πάσχουν από σω¬ 
ματικές ή πνευματικές παθήσεις, εγγράφονται στον 
Σταθμό, εφ’ όσον υπάρχει πιστοποίηση ειδικού - αρ¬ 
μόδιου - Ιατρού Κρατικού Νοσηλευτικού Ιδρύματος ή 
Ασφαλιστικού Οργανισμού, ότι τούτο είναι ωφέλιμο 
για το παιδί, ότι δεν υπάρχει πρόβλημα φιλοξενίας του 
παιδιού στον Σταθμό και εφ’ όσον ο Σταθμός διαθέτει 
την αναγκαία υποδομή. Στις μονάδες του Ιδρύματος 
δεν γίνονται δεκτά παιδιά που πάσχουν από ψυχικά 
νοσήματα ή μολυσματικές ασθένειες. Ειδικότερα στο 
Ίδρυμα-Σταθμό γίνονται δεκτά: 

I) Προνήπια από ηλικίας 18 μηνών έως και 4 ετών. 

II) Νήπια από ηλικίας 4 έως 6 ετών. 

III) Προνήπια ή νήπια που προέρχονται από άγαμες 
ή εγκαταλελειμένες μητέρες. 

Κατά απόλυτη προτεραιότητα στο'Ιδρυμα εισάγονται 
παιδιά που προτείνονται από το Ίδρυμα «Σταύρος Σ. 
Νιάρχος». 


β) Κατά την εγγραφή επιλέγονται τα παιδιά εργαζο¬ 
μένων γονέων και τα παιδιά των οικονομικά αδυνάτων 
οικογενειών, προτιμωμένων εκείνων που έχουν ανά¬ 
γκη φροντίδας από διάφορα κοινωνικά αίτια (όπως 
π.χ. παιδιά ορφανά από τους δύο ή τον ένα γονέα, 
παιδιά αγάμων μητέρων, διαζευγμένων ή σε διάστα¬ 
ση γονέων, παιδιά που προέρχονται από γονείς με 
σωματική ή πνευματική αναπηρία, πολυτέκνων οικο¬ 
γενειών κ.λπ.) 

γ) Γ ια την εγγραφή των παιδιών στις μονάδες του 
Ιδρύματος απαιτούνται τα εξής δικαιολογητικά: 

• Αίτηση της μητέρας ή του πατέρα ή του κηδεμόνα 
του παιδιού. 

• Ληξιαρχική πράξη γεννήσεως του παιδιού. 

• Βεβαίωση ιατρού για την καλή σωματική και πνευ¬ 
ματική υγεία του παιδιού, καθώς και φωτοτυπία του 
βιβλιαρίου υγείας του, με τα εμβόλια που προβλέπονται 
κάθε φορά, ανάλογα με την ηλικία του παιδιού. Επίσης 
πρόσφατα αποτελέσματα φυματιοαντίδρασης. 

• Αντίγραφο της δήλωσης φορολογίας εισοδήματος 
του τρέχοντος οικονομικού έτους και αντίγραφο εκκα¬ 
θαριστικού σημειώματος. 

• Υπεύθυνη δήλωση για την οικογενειακή κατάσταση 
των γονέων του παιδιού. 

• Κάθε άλλο δικαιολογητικά που θεωρείται απαραί¬ 
τητο. (βεβαίωση πολυτεκνικής ιδιότητος κ.λπ.) 

δ) Γ ια την εγγραφή παιδιών αλλοδαπών γονέων στον 
Σταθμό, εκτός των προηγουμένων δικαιολογητικών, 
απαραίτητη προϋπόθεση είναι η άδεια νόμιμης παρα¬ 
μονής στην χώρα μας, όπως αυτή αποδεικνύεται από 
τις ισχύουσες κάθε φορά διατάξεις. 

Οι αιτήσεις εγγραφής υποβάλλονται στο Ίδρυμα από 
20 Μάίου μέχρι 15 Ιουνίου κάθε ημερολογιακού έτους 
και καθ’ όλη τη διάρκεια αυτού, εφ’ όσον υπάρχουν 
κενές θέσεις. 

2) Ο αριθμός των εισαγομένων νηπίων ορίζεται με 
απόφαση του Δ.Σ. σύμφωνα πάντοτε με την υφισταμένη 
δυνατότητα των εγκαταστάσεων αλλά και με τις 
απαιτήσεις των σχετικών Νόμων του Ελληνικού Κράτους. 
Κατόπιν αποφάσεως του Δ.Σ. επίσης καθορίζεται η 
μηνιαία (ή η ανά ώρα προκειμένου για το Σταθμό Βαάγ 
Ραιΐάηρ) συνεισφορά των γονέων κλιμακούμενη ανάλογα 
με την κατηγορία στην οποία κατατάσσονται οι γο¬ 
νείς: κληρικοί, πολύτεκνοι, διαζευγμένοι, μονογονεϊκές 
οικογένειες, χαμηλού οικογενειακού εισοδήματος κ,λπ, 

3) Η καταβολή μηνιαίας συνεισφοράς εκ μέρους της 
οικογένειας έχει την έννοια της συμμετοχής στα έξο¬ 
δα λειτουργίας του Σταθμού και βεβαίως συμβολικό 
χαρακτήρα κι όχι κερδοσκοπικό. Πρός πιστοποίηση 
της οικονομικής καταστάσεως της ενδιαφερομένης 
οικογένειας θεωρείται απαραίτητος η προσκόμιση και 
κατάθεση στη Γραμματεία του Ιδρύματος του εκκα¬ 
θαριστικού σημειώματος της τελευταίας οικονομικής 
χρήσεως για αμφοτέρους τους γονείς, το οποίο εκδίδει 
η εκάστοτε Οικονομική εφορεία (Δ.Ο.Υ.) κατά τον προσ¬ 
διορισμό του φόρου Εισοδήματος. 

4) Τα τέκνα των αγάμων ή εγκαταλελειμμένων μητέ¬ 
ρων δεν θα έχουν οικονομική συνδομή, εκτός αν το Δ.Σ. 
αλλιώς αποφασίζει κατά περίπτωση, η δέ παραμονή των 
στο Ίδρυμα δεν θα μπορεί να υπερβαίνει το εξάμηνο. 

5) Με απόφαση του Δ.Σ. οι κυοφορούσες άγαμες γυ¬ 
ναίκες ή οι εγκαταλελειμμένες θα έχουν τη δυνατότητα 
να φιλοξενηθούν σε κατάλληλη διαμορφωμένη πτέρυγα 

του Ιδρύματος μέχρις ότου τεκνοποιήσουν αλλά και για 
40 ημέρες μετά με σκοπό τη βοήθεια προσαρμογής 
του τέκνου των στο περιβάλλον του Ιδρύματος. Εάν η 
φιλοξενούμενη μητέρα θέλει, δύναται να αποχωρήσει 
με το τέκνο της. Στο Ιδρυμα δεν γίνονται δεκτά άτομα 
που χρήζουν ψυχιατρικής βοήθειας δηλαδή πάσχουν 
από ψυχικό νόσημα. Εάν διαπιστωθεί κατά την διάρκεια 
της φιλοξενίας τέτοια κατάσταση η φιλοξενία διακό¬ 
πτεται. 

Άρθρο 15 

Διακοπή φιλοξενίας παιδιών 

Η διακοπή της φιλοξενίας των παιδιών στις μονάδες 
του Ιδρύματος πραγματοποιείται, εφ’ όσον συντρέχουν 
οι παρακάτω περιπτώσεις: 

α) Όταν το ζητήσουν με αίτηση τους οι γονείς ή οι 
κηδεμόνες των παιδιών. 

β) Όταν εμφανιστούν σοβαρά προβλήματα στη συμπε¬ 
ριφορά ή την υγεία των παιδιών, που δεν μπορούν να 
αντιμετωπιστούν από το Ίδρυμα, έπειτα από προηγού¬ 
μενη επικοινωνία με τους γονείς και τον ειδικό Ιατρό. 

γ) Όταν δεν καταβάλλεται από τους γονείς η οικονο¬ 
μική τους συμμετοχή για χρονικό διάστημα πέραν των 
δύο (2) μηνών, χωρίς να υπάρχει σοβαρός πρός τούτο 
λόγος και αφού προηγουμένως ειδοποιηθούν να κατα¬ 
βάλουν το οφειλόμενο ποσό των τροφείων. 

δ) Όταν κατ’ εξακολούθηση και παρά τις σχετικές 
έγγραφες ειδοποιήσεις πρός τους γονείς, αυτοί δεν 
συμμορφώνονται με το πρόγραμμα, και τους όρους λει¬ 
τουργίας του Ιδρύματος. 

ε) Όταν κατ’ εξακολούθηση και πέραν του ενός (1) 
μηνάς (συνεχόμενα) τα παιδιά απουσιάζουν αδικαιολό¬ 
γητα από το Ίδρυμα. 

Άρθρο 16 

Μεταφορά παιδιών 

Τα φιλοξενούμενα παιδιά μεταφέρονται από και πρός 
τις οικίες τους με ιδιόκτητο λεωφορείο του Βρεφο¬ 
νηπιακού Σταθμού, δωρεάν και σύμφωνα με όλα τα 
προβλεπόμενα μέτρα περί ασφαλούς μεταφοράς τους, 
συνοδευόμενα πάντοτε από μέλος του παιδαγωγικού 
προσωπικού. 

Άρθρο 17 

λειτουργία του Βρεφονηπιακού Σταθμού 

α) Η λειτουργία των μονάδων του Ιδρύματος (Βρε¬ 
φονηπιακός Σταθμός κ.λπ.) αρχίζει την 1η Σεπτεμβρίου 
και λήγει την 31η Ιουλίου του επομένου ημερολογιακού 
έτους, επί πέντε ημέρες, δηλαδή από Δευτέρα έως Πα¬ 
ρασκευή. 

β) Ο Βρεφονηπιακός Σταθμός μπορεί να λειτουργεί 
και κατά τον μήνα Αύγουστο και να διακόπτει την λει¬ 
τουργία του συνολικά ένα μήνα κατά την διάρκεια των 
μηνών Ιουνίου-Ιουλίου, εφ’ όσον αυτό κριθεί απαραίτητο, 
για την διευκόλυνση των εργαζομένων γονέων. 

γ) Ο Σταθμός δεν λειτουργεί από την 24η Δεκεμβρίου 
μέχρι και την 6η Ιανουάριου καθώς και από την Μεγάλη 
Πέμπτη μέχρι και την Κυριακή του Θωμά. 

δ) Επίσης διακόπτει τη λειτουργία του κατά τις επί¬ 
σημες αργίες των Δημοσίων Υπηρεσιών, καθώς και του 
Πολιούχου της πόλεως, Αγίου Νικολάου. 

ε) Η λειτουργία του Σταθμού αρχίζει από την δ.ΟΟ' 
π.μ. ώρα και λήγει την 16.00' ώρα. 


Άρθρο 18 

Ιατρική παρακολούθηση 

α) Η παρακολούθηση της υγείας των παιδιών όλων των 
μονάδων του Ιδρύματος αποτελεί παράλληλη υποχρέω¬ 
ση μας, πρός την αντίστοιχη οικογενειακή και ενεργείται 
από παιδίατρο, είτε του Παιδιατρικού Τμήματος της Ια¬ 
τρικής του Δ.Π.Θ., είτε του Εθνικού Συστήματος Υγείας, 
είτε συνεργάτου μας, ο οποίος επισκέπτεται τακτικώς 
μεν μία φορά την εβδομάδα τον Βρεφονηπιακό Σταθμό, 
εκτάκτως δέ όποτε κληθεί. 

β) Για κάθε παιδί τηρείται Φάκελλος Υγείας, που ενη¬ 
μερώνεται από τον ιατρό. 

γ) Μία (1) φορά τον μήνα, καλούνται οι γονείς σε ενη¬ 
μερωτικές συγκεντρώσεις σχετικά με θέματα υγιεινής 
των παιδιών. 

δ) Η περιφρούρηση της υγείας του παιδιού αποτε¬ 
λεί επίσης υποχρέωση και του λοιπού προσωπικού του 
Ιδρύματος, το οποίο εφαρμόζει πιστά όλα τα απαραί¬ 
τητα μέτρα υγιεινής και ασφαλείας και ευθύνεται για 
κάθε αμέλεια ή παράλειψη, που μπορεί να έχει επίπτωση 
στην υγεία των παιδιών. Το προσωπικό του Σταθμού 
υποβάλλεται κάθε τρεις (3) μήνες σε προληπτικό ιατρι¬ 
κό έλεγχο, εφοδιάζεται δέ με ειδικό ατομικό βιβλιάριο 
υγείας, το οποίο θεωρείται από την αρμόδια Υγειονο¬ 
μική Υπηρεσία. 

Άρθρο 19 

Ημερήσια απασχόληση παιδιών 

1. Στις μονάδες του Ιδρύματος εφαρμόζεται ημερήσιο 
πρόγραμμα δημιουργικής απασχόλησης, που εξασφαλί¬ 
ζει την αρμονική ψυχοσωματική ανάπτυξη. 

Στα πλαίσια του προγράμματος αυτού, τα παιδιά προ¬ 
σεγγίζονται με μέσο την στοργή, τον διάλογο, την επε¬ 
ξήγηση και την εμπιστοσύνη. Ρητά απαγορεύεται στο 
προσωπικό του Ιδρύματος η καταναγκαστική επιβολή 
απόψεων ή η επιβολή σωματικής τιμωρίας, παραβίαση 
δέ της απαγόρευσης αυτής αποτελεί σοβαρότατο πει¬ 
θαρχικό παράπτωμα. Βάση του ημερησίου προγράμματος 
απασχολήσεως είναι η Χριστιανική διαπαιδαγώγηση, η 
κοινωνικοποίηση και η ομαλή συναναστροφή των παιδιών 
μεταξύ τους, η ενίσχυση της εξελικτικής τους πορείας και 
η εμπέδωση κλίματος ελευθερίας και ασφάλειας. 

2. Το ημερήσιο πρόγραμμα είναι ευέλικτο, τηρούνται 
όμως ορισμένα βασικά χρονικά σημεία αυτού, όπως η 
προσέλευση, η αναχώρηση των παιδιών, οι ώρες φαγη¬ 
τού, διαλείμματος και ανάπαυσης. Ενδεικτικά το πρό¬ 
γραμμα απασχολήσεως των παιδιών είναι: 

• 8.00'-9.00' π.μ. 

Υποδοχή των παιδιών. Ο παιδαγωγός προτρέπει και 
ενθαρρύνει τα παιδιά να ενσωματωθούν σε ομάδες 
παιχνιδιού ή απασχόλησης στις «παιδαγωγικές γωνίες» 
δραστηριοτήτων συμβολικού χαρακτήρα, στις γωνίες 
γνώσεων (βιβλίου κ.λπ.) ή τους προτείνει απασχόληση 
με το οικοδομικό-κατασκευαστικό υλικό ή άλλο παιδα¬ 
γωγικό υλικό. 

• 9.00'-9.30' π.μ. 

Προετοιμασία των παιδιών για πρωινό (ομάδες στην 
τουαλέτα για ατομική υγιεινή, ετοιμασία τραπεζαρίας). 
Συνεχίζεται η υποδοχή και γίνεται συζήτηση, συναι¬ 
σθηματικές ανταλλαγές μεταξύ των παιδιών και του 
παιδαγωγού. 

• 9.30'-10.15' π.μ. 

Ο παιδαγωγός προγραμματίζει και συζητά με τα παι¬ 
διά τις δραστηριότητες της ημέρας. Μουσικοκινητικές- 
ρυθμικές δραστηριότητες, ασκήσεις χώρου. Παράλληλα 
ή μεμονωμένα εργαστήρια ζωγραφικής, κολλητικής, 
κουκλοθέατρου, θεατρικού παιχνιδιού, νερού, πηλού, 
κηπουρικής, μαγειρικής, οικολογικού πειραματισμού 
κ.λπ. ή παιδαγωγικές δραστηριότητες του ιδίου χα¬ 
ρακτήρα. 

• 11.30'-12.00' π.μ. 

Διάλειμμα των παιδιών -εκ περιτροπής ανά ένα ή 
δύο τμήματα - διάρκειας περίπου 30 λεπτών. Προε¬ 
τοιμασία για το μεσημεριανό γεύμα (ατομική υγιει¬ 
νή). Ελεύθερη απασχόληση στις «γωνίες», ή ομαδικά 
παιχνίδια στην τάξη, στον κήπο και στην παιδική 
χαρά, ψυχοκινητικές δραστηριότητες. Προανάγνω- 
ση-Προγραφή-Προαρίθμηση, για τα παιδιά του Νη- 
πιαγωγίου. 

• 12.00'-13.00' π.μ. 

Μεσημεριανό γεύμα. Τα παιδιά με ομάδες εργασίας 
συμμετέχουν στο σερβίρισμα και την τακτοποίηση της 
τραπεζαρίας. Ατομική υγιεινή μετά το φαγητό. 

• 13.00'-14.00' π.μ. 

Σταδιακή αναχώρηση των παιδιών που φεύγουν νω¬ 
ρίς. Ήσυχες δραστηριότητες (άκουσμά μουσικής, αφή¬ 
γηση παραμυθιού, μυθοπλασία, τραγούδι, διάβασμα 
βιβλίου). Δραστηριότητες στις «γωνίες» γνώσεων-πλη- 
ροφόρησης. Παιχνίδια με τον λόγο. Προαναγνωστικές 
ασκήσεις. Παιχνίδια για την εξέλιξη της αντιληπτικής 
ικανότητος των παιδιών. Παντομίμα. Αυτοσχεδιασμοί, 
φαντασία. 

• 14.00'-14.45' π.μ. 

Ελεύθερη απασχόληση ή ανάπαυση. Τακτοποίηση 
των τάξεων. Αναχώρηση. 

Το παραπάνω πρόγραμμα προσαρμόζεται στις ιδιαι¬ 
τερότητες κάθε επιμέρους ηλικίας, κατά την σύμφωνη 
γνώμη και την κρίση των παιδαγωγών. 

Άρθρο 20 

Διατροφή των παιδιών 

1. Το διαιτολόγιο των παιδιών καθορίζεται σύμφωνα 
με τις σύγχρονες παιδιατρικές απόψεις για την υγιεινή 
διατροφή των παιδιών. 

Ως βάση για το ποσοστολόγιο τροφίμων και διαιτο¬ 
λογίου λαμβάνεται το κατ’ αρχήν διαλαμβανόμενο στην 
υπ’ αριθμ. Γ2α/οικ. 4108/1988 Απόφαση του Υπουργού 
Υγείας, Πρόνοιας και Κοινωνικών Ασφαλίσεων (Φ.Ε.Κ. 
546 τ.Β'). 

2. Το πρόγραμμα διατροφής αναρτάται σε εμφανές 
σημείο του Σταθμού και ενημερώνονται σχετικώς οι 
γονείς. Ιδιαίτερη μέριμνα λαμβάνεται για τη χορήγη¬ 
ση στα παιδιά νωπών φρούτων και λαχανικών, νωπού 
κρέατος και ψαριών, γαλακτοκομικών προϊόντων κ.λπ. 
σε επαρκείς για τις ανάγκες τους ποσότητες, όπως 
επίσης και η μή χορήγηση ειδών διατροφής που εμπε¬ 
ριέχουν συντηρητικές χρωστικές, τεχνητές γλυκαντι¬ 
κές ουσίες κ.λπ. 

3. Η παρεχόμενη τροφή στα σιτιζόμενα βρέφη, νήπια 
και παιδιά πρέπει να είναι ποιοτικά και ποσοτικά αντί¬ 
στοιχη ή ανώτερη με το διαιτολόγιο που ακολουθείται 
στους Κρατικούς Παιδικούς και Βρεφονηπιακούς Σταθ¬ 
μούς και καθορίζεται σε ημερήσια βάση από το γιατρό 
και το Διευθυντή-τρια του Ιδρύματος. 


Αρθρο 21 
Τηρούμενα βιβλία 

Το Ιδρυμα του Βρεφονηπιακού Σταθμού έχει αυτο¬ 
τελή διαχείριση, τηρεί δε, με την μέριμνα του Διευ- 
θυντού-τριας και του Διοικητικού Υπαλλήλου, τα εξής 
βιβλία θεωρημένα από την Ιερά Μητρόπολη Αλεξαν- 
δρουπόλεως. 

• Βιβλίο Πρωτοκόλλου εισερχομένων και εξερχομένων 
εγγράφων. 

• Βιβλίο Συμβάντων. 

• Ατομικές κάρτες υγείας βρεφών, νηπίων και παι¬ 
διών. 

• Ατομικές κάρτες υγείας Προσωπικού. 

• Βιβλίο Παρουσίας βρεφών, νηπίων και παιδιών. 

• Βιβλίο Παρουσίας Προσωπικού. 

• Μητρώο βρεφών, νηπίων και παιδιών. 

• Βιβλίο Πρακτικών των συνεδριάσεων του Διοικητικού 
Συμβουλίου. 

• Βιβλίο Ταμείου, διπλότυπα Γραμμάτια Εισπράξεων 
και διπλότυπα Εντάλματα Πληρωμών, εκτελεστέα εφ’ 
όσον φέρουν την υπογραφή του Προέδρου του Ιδρύμα¬ 
τος και του Ταμείου της Διοικούσης Επιτροπής. 

• Βιβλίο Κτηματολογίου, στο οποίο καταγράφονται 
τα ακίνητα περιουσιακά στοιχεία, που έχουν διατεθεί 
σε χρήση του Βρεφονηπιακού Σταθμού. 

• Βιβλίο Υλικού, στο οποίο καταγράφονται τα κινητά 
περιουσιακά στοιχεία, που έχουν διατεθεί σε χρήση του 
Βρεφονηπιακού Σταθμού. 

• Βιβλία εγγραφής και παρακολούθησης τροφίμων 
του Βρεφονηπιακού Σταθμού. 

Το Ίδρυμα τηρεί επίσης και άλλα γενικά βιβλία τα 
οποία κρίνονται από το Δ.Σ. αυτού ως απαραίτητα για 
την ομαλή λειτουργία του. 

Άρθρο 22 
Εορτή Ιδρύματος 

Στον κατάλληλα διαμορφωμένο, παρακείμενο στο 
Ίδρυμα, Ναό του Αγίου Στυλιανού θα προσέρχονται 
κατόπιν συγκαταθέσεως των γονέων, τα νήπια του 
Ιδρύματος-Σταθμού, θα εκκλησιάζονται μία φορά 
την εβδομάδα και θα μεταλαμβάνουν των αχράντων 
μυστηρίων. Η συμμετοχή αυτή έχει ουσιαστικό και παι¬ 
δαγωγικό χαρακτήρα. 

Άρθρο 23 

1. Το Ίδρυμα καταργείται με απόφαση της Ιεράς 
Συνόδου κατόπιν αιτιολογημένης αποφάσεως του Δ.Σ. 
η οποία εγκρίνεται από τον Μητροπολίτη, όταν δεν 
εκπληρώνει τις εκκλησιολογικές προϋποθέσεις και την 
αποστολή του, όταν παρεκλίνει του σκοπού του ή κα¬ 
ταστεί ανέφικτη η λειτουργία του. 

2. Σε παρόμοια περίπτωση καταργήσεως του 
Ιδρύματος κάθε κινητό και ακίνητο περιουσιακό του 
στοιχείο ανήκει αυτοδικαίως στο Νομικό Πρόσωπο της 
Ιεράς Μητροπόλεως Αλεξανδρουπόλεως. 

Άρθρο 24 

Ο παρών κανονισμός τροποποιείται από την Ιερά 
Σύνοδο ύστερα από απόφαση του Δ.Σ. υπέρ της οποίας 
θα ψηφίσουν τουλάχιστον τέσσερα (4) μέλη του και 
έγκριση του Μητροπολίτου. 

Άρθρο 25 

Η ισχύς του παρόντος κανονισμού αρχίζει από την 
δημοσίευσή του στην Εφημερίδα της Κυβερνήσεως και 
στο Επίσημο Δελτίο της Ιερός Συνόδου της Εκκλησίας 
της Ελλάδος “ΕΚΚΛΗΣΙΑ”. 

Άρθρο 26 

Από τις διατάξεις του παρόντος Κανονισμού προ- 
καλείται δαπάνη εις βάρος του προϋπολογισμού του 


Νομικού Προσώπου της Ιερός Μητροπόλεως Αλεξαν- 
δρουπόλεως το ύψος της οποίας δεν δύναται να προσ- 
διορισθεί. 

Η απόφαση αυτή να δημοσιευθεί στην Εφημερίδα 
της Κυβερνήσεως 

Αθήνα, 13 Μαρτίου 2006 
Ο Πρόεδρος 

ΐ Ο Αθηνών ΧΡΙΣΤΟΔΟΥΛΟΣ 

